C 47/94
LV
Eiropas Savienības Oficiālais Vēstnesis
7.2.2023.
Trešdiena, 2022. gada 6. jūlijs
23. mudina iestādes pastiprināt sadarbību un datu apmaiņu par pazudušām personām un nodrošināt tiesiskās aizsardzības līdzekļus un neatkārtošanās garantijas civiliedzīvotāju ģimenēm, kā arī bēgļu un iekšzemē pārvietoto personu drošu un ilgtspējīgu atgriešanos, pilnīgu viņu tiesību ievērošanu un viņu īpašuma atgriešanu vai kompensāciju par neatgriežamu īpašumu valsts un reģionālajā līmenī;
24. atzinīgi vērtē vietējo un starptautisko organizāciju, tostarp Starptautiskās komisijas bezvēsts pazudušo personu meklēšanai, centienus uzskaitīt vairāk nekā 30 000 personu, kuras pazuda bez vēsts 1990. gados notikušajos konfliktos bijušās Dienvidslāvijas teritorijā, un uzskaitīt vairāk nekā 8 000 Srebreņicas genocīda upuru; atgādina, ka 7 200 cilvēku joprojām ir pazuduši bez vēsts;
25. atzinīgi vērtē un atbalsta Augstā pārstāvja ieviestos grozījumus Bosnijas un Hercegovinas Kriminālkodeksā, ar kuriem aizliedz kara noziedznieku glorificēšanu un genocīda, noziegumu pret cilvēci un kara noziegumu noliegšanu, pēc tam, kad vietējie dalībnieki nevarēja pieņemt šo priekšlikumu; pauž nožēlu par jebkādiem mēģinājumiem neīstenot šo lēmumu un noraida tos; stingri nosoda jebkādu vēstures revizionismu, kara noziegumu noliegšanu vai minimizēšanu, vai arī glorificēšanu, tostarp starptautisko un vietējo tiesu lēmumu neievērošanu; aicina strauji īstenot grozījumus un efektīvi izmeklēt genocīda noliegšanu un saukt par tā noliegšanu pie atbildības;
26. atkārto, ka genocīda noliegšana, kara noziegumu un kara noziedznieku slavināšana un reģionālās stabilitātes un samierināšanas apdraudēšana ir pretrunā Eiropas vērtībām un centieniem; šajā saistībā stingri nosoda musinošos notikumus “SR dienas” svinībās 2022. gada 9. janvārī, kas ir Bosnijas un Hercegovinas konstitūcijas pārkāpums; nosoda arī Partizānu piemiņas kapsētas apgānīšanu Mostarā un aicina iestādes rūpīgi to izmeklēt un saukt vainīgos pie atbildības;
Reformu process
27. mudina Bosnijas un Hercegovinas politiskos dalībniekus panākt progresu attiecībā uz tiesu iestāžu, vēlēšanu, administratīvajām un ekonomikas reformām, kas vajadzīgas, lai tuvinātu valsti ES, un iekļaut šajā procesā pilsonisko sabiedrību; nosoda visus mēģinājumus apturēt šīs reformas, tādējādi palēninot Bosnijas un Hercegovinas progresu ES pievienošanās kritēriju izpildē un apdraudot piekļuvi ES finansējumam saskaņā ar IPA III, kuras pamatā jābūt stingriem nosacījumiem un kura ir atkarīga no dažādu iestāžu sadarbības;
28. uzsver, ka IPA III finansējums ir jāpielāgo vai pat jāaptur, ja tiesiskuma un pamattiesību jomā, tostarp korupcijas un organizētās noziedzības apkarošanā, kā arī mediju brīvības jomā notiek ievērojams regress vai trūkst pastāvīga progresa, un aicina Komisiju izstrādāt pamatnostādnes par tā piemērošanu, kā norādīts Eiropas Revīzijas palātas Īpašajā ziņojumā 01/2022; šajā sakarībā aicina ES un Rietumbalkānu valstis izveidot satvaru efektīvai sadarbībai ar Eiropas Prokuratūru;
29. atzinīgi vērtē to, ka nesen tika apturēti Vc koridora projekti SR administratīvajā vienībā 600 miljonu EUR vērtībā, un atgādina, ka šie līdzekļi tiks piešķirti tikai pēc tam, kad SR pārstāvji būs pilnībā atgriezušies valsts iestādēs; prasa rūpīgi pārskatīt un pārbaudīt visus ES finansētos projektus un palīdzību, kas piemērojama SR administratīvajai vienībai un tās iekšienē, tostarp makrofinansiālo palīdzību, lai iesaldētu tiešu un netiešu finansējumu, no kura labumu gūst tās iestādes; norāda, ka Vācijas valdība ir nolēmusi apturēt četrus infrastruktūras projektus SR administratīvajā vienībā 105 miljonu EUR vērtībā;
30. pauž dziļu nožēlu par postījumiem un zaudētajām dzīvībām stiprajā zemestrīcē, kas notika 2022. gada 22. aprīlī netālu no Stolacas;
31. atgādina, cik svarīgi ir ievērot demokrātisko principu par regulārām vēlēšanām; uzsver, ka ir svarīgi saskaņā ar plānoto 2022. gadā rīkot taisnīgas, atklātas, pārredzamas un iekļaujošas vēlēšanas, un mudina visus politiskos dalībniekus atturēties no aicinājuma par vēlēšanu blokādi un ļaut pilsoņiem paust savu demokrātisko izvēli; aicina panākt laicīgu parlamentāro apstiprinājumu vēlēšanu integritātes tiesību aktiem; atgādina un pauž nožēlu par to, ka, tā kā valsts budžeta pieņemšana pastāvīgi kavējās, vēlēšanu līdzekļi netika laikus nodrošināti; uzsver, ka ticamu vēlēšanu rīkošana un vēlēšanu rezultātu īstenošana ir svarīgs labi funkcionējošas demokrātijas elements, kā arī prasība jebkurai valstij, kas vēlas pievienoties ES; atzinīgi vērtē Augstā pārstāvja biroja 2022. gada 7. jūnija lēmumu pilnībā izmantot savas pilnvaras, lai nodrošinātu Bosnijas iedzīvotāju politiskās pamattiesības uz brīvām un godīgām vēlēšanām, tostarp pieņemot nepieciešamo budžetu, jo to neizdarīja vietējās iestādes;